Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 1 Pv 254/12/2202	Galanta, 11.6.2012
EEČ : 2-17-124-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako otec maloletého XXXXX, XXXXX ktorému bola nariadená ústavná starostlivosť v XXXXX zanedbal svoju zákonnú povinnosť prispievať na výživu svojho maloletého syna napriek tomu, že mu táto povinnosť vyplýva zo Zákona o rodine, pričom rozsah vyživovacej povinnosti mu bol uložený rozsudkom Okresného súdu XXXXX XXXXX, ktorý nadobudol právoplatnosť dňa 3. septembra 2009 a ktorý ho zaviazal prispievať na výživu mal. XXXXX sumou 33,19 Eur mesačne počnúc právoplatnosťou rozsudku, ktoré výživné je splatné vždy do 15. dňa toho ktorého mesiaca vopred na účet Detského domova v XXXXX, avšak svoju vyživovaciu povinnosť si v mieste trvalého bydliska a všade tam, kde sa zdržiaval riadne neplnil, čím mu vznikol dlh na výživnom od 1. 11. 2010 do súčasnosti vo výške 395,76 Eur,

lebo zanikla trestnosť činu
Odôvodnenie:
            Uznesením  povereného príslušníka Okresného riaditeľstva PZ Galanta, Obvodného oddelenia Policajného zboru XXXXX XXXXX bolo podľa § 199 ods. 1 Trestného poriadku začaté trestné stíhanie a súčasne podľa 206  odsek 1  Trestného poriadku vznesené obvinenie XXXXX za  prečin  zanedbania povinnej výživy  podľa § 207 ods.1 Trestného zákona na tom skutkovom základe, ako je to uvedené vo výrokovej časti tohto uznesenia.

	Obvinenie bolo vznesené na základe oznámenia poškodeného Detského domova XXXXX, ktorý uviedol, že od 01.11. 2011 XXXXX neplatí výživné na svoje dieťa - syna XXXXX, ktorý je v ich zariadení umiestnený od 25.02.2009 a tým mu vznikol nedoplatok na výživnom vo výške 329,38 Eur. 

	Podľa rozsudku Okresného súdu XXXXX XXXXX právoplatný dňom XXXXX bola nad maloletým XXXXX, XXXXX nariadená ústavná starostlivosť, pričom obaja rodičia boli zaviazaní prispievať na jeho výživu sumou po 33,19 Eur mesačne. 
	
	Obvinený XXXXX sa k spáchaniu skutku priznal a uviedol, že si je vedomý, že výživné neplatí. Uviedol, že nepracuje a dlh na výživnom vznikol pre nedostatok finančných prostriedkov. Prisľúbil, že do konca mesiaca máj 2012 svoj dlh na výživnom vyrovná a bude už riadne platiť.

	Poškodená XXXXX, splnomocnená za Detský domov XXXXX  vo svojom výsluchu dňa 13.04.2012 uviedla, že obvinený od 01.11.2011 riadne neplatí výživné, ktoré mu bolo určené súdom vo výške 33,19 Eur mesačne a vznikol mu dlh vo výške 362,57 Eur. Následne bolo dopočutá dňa 11.05.2012, kedy uviedla, že XXXXX zaplatil sumu 440,- Eur a tým považujú výživné za uhradené v plnej výške.  Trestný čin nemal trvalo nepriaznivé následky, maloletý XXXXX núdzou netrpel.

	Vo vyšetrovacom spise je založená fotokópia poštovej poukážky, z ktorej je zrejmé, že dňa 09.05.2012 obvinený XXXXX zaslal Detskému domovu v XXXXX sumu 440,- Eur.

            Podľa ustanovenia § 86 písm. a) Trestného zákona trestnosť zanedbania povinnej výživy (§ 207) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Bolo preukázané, že obvinený XXXXX si svoju vyživovaciu  povinnosť za obdobie od mesiaca november 2011 do mesiaca máj 2012 uhradil  v celej výške, pričom trestný čin nemal trvalo nepriaznivé následky.

	Pretože trestnosť činu s poukazom na ustanovenie § 86 písm. a) Trestného zákona zanikla, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Jarmila Pastýriková
prokurátorka